作者:薛昂夫
標題:中呂・朝天曲
內容:沛公，大風，也得文章用。卻教猛士嘆良弓，多了遊雲夢。駕馭英雄，能擒能縱，無人出彀中。後宮，外宗，險把炎劉並。子牙，鬢華，才上非熊卦。爭些老死向天涯，只恁垂鉤罷。滿腹天機，天人齊發，武王任不差。用他，討罰，一怒安天下。伍員，報親，多了鞭君忿。可憐懸首在東門，不見包胥恨。半夜潮聲，千年孤憤，錢塘萬馬奔。駭人，怒魂，何似吹簫韻？卞和，抱璞，只合荊山坐。三朝不遇待如何，兩跣遭禍。傳國爭符，傷身行貨，誰教獻與他？切磋，琢磨，何似偷敲破？邵平，不平，楚漢爭秦鼎。將軍便去作園丁，軟了英雄性。瓜苦瓜甜，秦衰秦盛，青門浪得名。此生，本輕，不是封侯命。假王，氣昂，跨下羞都忘。提牌不過一中郎，漂母曾相餉。蒯徹名言，將軍將強。良弓不早藏。未央，法場，險似壇臺上。叔孫，討論，早定君臣分。禮成文武兩班分，舞蹈揚塵順。拔劍爭功，垂紳消忿，方知天子尊。武臣，勇人，也被書生困。丙吉，宰執，燮理陰陽氣。有司不問爾相推，人命關天地。牛喘非時，何須留意？原來養得肥。早知，好吃，殺了供堂食。子陵，價輕，便入劉郎聘。等閒贏得一虛名，賣了先生姓。百尺絲綸，千年高興，偶然一足橫。帝星，客星，不料天文應。董永，賣身，孝感天心順。誰知織女是天孫，同受為奴困。自有牛郎，佳期將近，書生休認真。本因，孝親，不是夫妻分。老萊，戲採，七十年將邁。堂前取水作嬰孩，猶欲雙親愛。東倒西歪，佯啼顛拜，雖然稱孝哉。上階，下階，跌殺休相賴。董卓，巨饕，為惡天須報。一臍然出萬民膏，誰把逃亡照？謀位藏金，貪心無道，誰知沒下梢！好教，火燒，難買棺材料。杜甫，自苦，踏雪尋梅去。吟肩高聳凍來驢，迷卻前村路。暖閣紅爐，黨家門戶，玉纖捧綠醑。假如，便俗，也勝窮酸處。洞賓，道人，未到天仙分。岳陽三醉洞庭春，賣墨無人問。欲斬黃龍，青蛇猶鈍，純陽能幾分。養真，煉神，卻被仙姑困。伯牙，韻雅，自與松風話。高山流水淡生涯，心與琴俱化。欲鑄鐘期，黃金無價，知音人既寡。盡他，爨下，煮了仙鶴罷。則天，改元，雌鳥長朝殿。昌宗出入二十年，懷義陰功健。四海淫風，滿朝窯變，《關睢》無此篇。弄權，妒賢，卻聽梁公勸。孟母，喪夫，教子遷離墓。再遷市井厭屠沽，遷傍芹宮住。如此三遷，房錢無數，方成一大儒。問豬，引取，好辯長於喻。弄玉，度曲，只道吹簫苦。誰知鳳只和鸞孤，吹到聲圓處。明月臺空，蕭郎同去，秦王一嘆籲。假如，嫁夫，明白人間住。採鸞，怕寒，甲帳無人伴。文簫連累墮人間，賣韻供煙爨。誰使思凡，塵緣難斷，羞還玉女班。紫壇，犯奸，誤了朝元限。祿山，玉環，子母腸難斷。何須兵變陷長安，且向宮中亂。趕得三郎，鸞輿逃竄，連雲蜀道難。內奸，外反，誤卻霓裳慢。老矣，倦矣，消減盡風雲氣。世情嚼蠟爛如呢，不見真滋味。蝸角虛名，蠅頭微利，便得來真做的。布衣，袖裡，試屈指英雄輩。好官，也興闌，早勇退身無患。人生六十便宜閒，十載疏狂限。買兩個丫鬟，自拈牙板，一個歌一個彈。醒時節過眼，醉時節破顏，能到此是英雄漢。